**Edgar Magne Vigdal** (født 2. juli 1963, død 1. april 2015) var en norsk, uavhengig spillutvikler fra Høyheimsvik i Luster kommune, Vestland fylke. Han er mest kjent for spillene *Deluxe Galaga* og *Warblade*.

Spillutvikling
--------------

Vigdal begynte med å programmere hjemmedatamaskiner som hobby tidlig på 80-tallet, da han kjøpte en Sinclair ZX81 og lærte seg BASIC. Deretter oppgraderte han til den kraftigere Commodore VIC-20. På den lærte han seg å programmere 6502-maskinkode, og skrev en klone av det kjente arkadespillet *Donkey Kong*. Etter å ha skaffet seg en Commodore 64 utviklet han sine egne utviklingsverktøy, og laget flere små spill som han ga bort gratis til venner og bekjente. Deretter skaffet han seg en Amiga 1000. Programmeringen fortsatte som en hobby frem til 1992, da han ga ut spillet *Deluxe PacMan* som shareware for Amiga. *Deluxe PacMan* var en videreutvikling av konseptet fra *PacMan*-arkadespillene.

*Deluxe PacMan* fikk en viss popularitet, som gjorde at Vigdal ga ut *Deluxe Galaga* året etter, og stiftet enkeltpersonforetaket EMV Software. *Deluxe Galaga* var inspirert av det populære arkadespillet *Galaga*, men med kraftig utviklet konsept, og ble enda mer populært. Demo-versjonen ble også distribuert i Norge med bladet *Amiga Forum*. 

Vigdal fortsatte å oppdatere og gi ut nye versjoner av spillene sine, blant annet ble de oppgradert for Amiga 1200 og Amiga 4000 på midten av 90-tallet. Etter at Commodore International ble lagt ned og det etter hvert ble klart at de som hadde kjøpt rettighetene til Amiga-teknologien ikke kom til å blåse nytt liv i den, begynte han å programmere for Microsoft Windows. I 2003 ga han ut *Warblade*, en videreutvikling av *Deluxe Galaga*, som shareware. Spillet tjente nok penger til at han bestemte seg for å vie seg til spillutvikling på heltid. I 2007 bekjentgjorde han at han hadde begynt å utvikle et helt nytt *Warblade*-spill.

I 2010 begynte han å programmere for Apple Macintosh, og ga blant annet ut en videreutviklet versjon av *Warblade*. Deretter gikk han over til Apple iOS (iPhone/iPad), hvor han blant annet også ga ut en videreutviklet versjon av *Warblade*.

I 2012 benyttet han folkefinansieringsplattformen Ulule for å skaffe penger til utviklingen av *Warblade mk II*. Han ba om 8000 amerikanske dollar, men fikk inn hele 18 446 dollar (i underkant av 150 000 kr på den tiden). Imidlertid ble han kreftsyk i 2014 og rakk ikke å fullføre spillet innen han døde. Spillet ble dermed aldri utgitt.

Utgivelser
----------

* *Deluxe PacMan* (1992), Commodore Amiga
* *Deluxe Galaga* (1993), Amiga
* *Warblade* (2003), Microsoft Windows, Apple Macintosh (2010), Apple iOS (2011).
* *PocMon* (2010), Macintosh
* *Dotbot* (2010), Macintosh
* *Styx* (2011), iOS
* *The Magic Coin Machine* (2012), iOS

Referanser
----------

1. 1 2   Våre Minnesider, «Edgar Magne Vigdal», besøkt 21. oktober 2023[Hentet fra Wikidata]
2. 1 2 3 4  Alex Goldblat (15. april 2015). «Edgar Vigdal – A shining star». *Legends of the Commodore 64 & Amiga scene* **(engelsk)**. Besøkt 12. oktober 2023.
3. ↑  «Deluxe Galaga Reborn» **(engelsk)**. EMV Software AS. Besøkt 12. oktober 2023.
4. ↑  «EMV Software Forum» **(engelsk)**. Arkivert fra originalen 4. mars 2016. Besøkt 12. oktober 2023.
5. ↑  Edgar Vigdal. «Warblade MK II» **(engelsk)**. Ulule. Besøkt 12. oktober 2023.
6. ↑  «Warblade Mk II» **(engelsk)**. Besøkt 12. oktober 2023 – via facebook.com.

Eksterne lenker
---------------

* (en) EMV Software AS sin hjemmeside
* (en) Edgar Vigdal | Legends of the Commodore 64 & Amiga scene – Minneside på nettstedet 8bitlegends.com
* (en) Interview with Einar Vigdal – Intervju på nettstedet amigapd